Kanne 16.8.2022 – Portugal v. komissio

(Asia T-512/22)

(2022/C 398/38)

Oikeudenkäyntikieli: portugali

Asianosaiset

Kantaja: Portugalin tasavalta (asiamiehet: P. Barros da Costa, H. Almeida, N. Domingues ja G. Gomes)

Vastaaja: Euroopan komissio

Vaatimukset

Kantaja vaatii unionin yleistä tuomioistuinta

— kumoamaan Euroopan maatalouden tukirahastosta (maataloustukirahasto) ja Euroopan maaseudun kehittämisen maatalousrahastosta (maaseuturahasto) maksettavien jäsenvaltioiden tiettyjen menojen jättämisestä Euroopan unionin rahoituksen ulkopuolelle 8.6.2022 annetun täytäntöönpanopäätöksen (EU) 2022/908-C (2022) 3543 siltä osin kuin sillä jätettiin Euroopan unionin rahoituksen ulkopuolelle Portugalin tasavallan pinta-alatukien osalta varainhoitovuosilta 2016, 2017, 2018 ja 2019 ilmoittamat 117 066 097,40 euron menot

— velvoittamaan Euroopan komission korvaamaan oikeudenkäyntikulut.

Oikeudelliset perusteet ja pääasialliset perustelut

Kanteensa tueksi kantaja vetoaa viiteen kanneperusteeseen.

1) Ensimmäinen kanneperuste, joka perustuu tosiseikkoja ja oikeudellisia seikkoja koskevaan virheeseen siltä osin kuin komissio on katsonut, että Portugalin hallituksen olisi pitänyt soveltaa paikkatietoanalyysiin perustuvaa hakemusjärjestelmää ennen varainhoitovuotta 2015 – komission täytäntöönpanoasetuksen (EU) N:o 809/14 (1) 17 artiklan sekä Euroopan parlamentin ja neuvoston asetuksen (EU) N:o 1306/2013 (2) 72 artiklan 3 kohdan rikkominen siltä osin kuin komissio lähti virheellisestä oletuksesta ja teki tosiseikkoja ja oikeudellisia seikkoja koskevan oikeudellisen virheen katsoessaan, että Portugalin viranomaiset eivät olleet arvioineet asianmukaisesti varainhoitovuosina 2016–2019 maksettuja määriä ja aiheuttivat siten rahastolle riskin.

2) Toinen kanneperuste, joka perustuu suhteellisuusperiaatteen loukkaamiseen vastaavuusperiaatteen ja tarpeellisuusperiaatteen tai täytäntöönpanokelpoisuuden periaatteen loukkaamisen osalta rahoitusoikaisun laskennassa ja lojaalin yhteistyön periaatteen loukkaamiseen – SEU 5 artiklan ja 4 artiklan 3 kohdan rikkominen, koska komissio sovelsi kiinteämääräistä oikaisua, joka ylittää lainsäädännössä asetetut tavoitteet ja koska se ei ottanut huomioon kansallisten viranomaisten toimittamaa perusteltua laskelmaa, joka toteutettiin ja tarkastettiin komission suuntaviivojen mukaisesti.

3) Kolmas kanneperuste, joka perustuu oikeudelliseen virheeseen, ristiriitaisiin perusteluihin ja suhteellisuusperiaatteen loukkaamiseen – asetuksen N:o 1306/2013 52 artiklan ja SEU 5 artiklan rikkominen siltä osin kuin kansalliset viranomaiset ovat todenneet, että maksut, joihin väitetyt sääntöjenvastaisuudet liittyivät, ovat varainhoitovuosina 2016 ja 2017 toteutettuja maksuja, vaikka nk. koontiasetus tuli voimaan 1.1.2018, ja tästä syystä kansallisten viranomaisten esittämä enimmäismäärä 31 843 249,44 euroa poikkeaa olennaisesti komission soveltaman rahoitusoikaisun määrästä.

4) Neljäs kanneperuste, joka perustuu perustelujen puuttumiseen – komission delegoidun asetuksen (EU) N:o 907/2014 (3) tarkoituksen ja päämäärän loukkaaminen, koska komission tiedonanto on perusteltu riittämättömästi 12 %:n ja 66 %:n kokonaispinta-alan, joka otetaan huomioon tavanomaisia paikan päällä tehtäviä tarkastuksia ja kaukokartoituksena tehtäviä tarkastuksia varten, osalta, minkä vuoksi rahastolle aiheutuvaa riskiä koskevat merkitykselliset tiedot ja vastava rahoitusoikaisu arvioitiin liian suuriksi.

5) Viides kanneperuste, joka perustuu suhteellisuusperiaatteen loukkaamiseen – SEU 5 artikla – koska komission vahvistama, rahastolle aiheutuvaa riskiä varainhoitovuosina 2016–2019 koskeva määrä on liian suuri, minkä vuoksi rahoituksen ulkopuolelle jätetyt määrät ovat suhteettomia.

(1) Euroopan parlamentin ja neuvoston asetuksen (EU) N:o 1306/2013 soveltamissäännöistä yhdennetyn hallinto- ja valvontajärjestelmän, maaseudun kehittämistoimenpiteiden ja täydentävien ehtojen osalta 17.7.2014 annettu komission täytäntöönpanoasetus (EU) N:o 809/2014.

(2) Yhteisen maatalouspolitiikan rahoituksesta, hallinnoinnista ja seurannasta ja neuvoston asetusten (ETY) N:o 352/78, (EY) N:o 165/94, (EY) N:o 2799/98, (EY) N:o 814/2000, (EY) N:o 1290/2005 ja (EY) N:o 485/2008 kumoamisesta 17.12.2013 annettu Euroopan parlamentin ja neuvoston asetus (EU) N:o 1306/2013.

(3) Euroopan parlamentin ja neuvoston asetuksen (EU) N:o 1306/2013 täydentämisestä maksajavirastojen ja muiden elinten, varainhoidon, tilien tarkastamisen, vakuuksien sekä euron käytön osalta 11.3.2014 annettu komission delegoitu asetus (EU) N:o 907/2014.